खट्टर सरकार से निर्दलीय विधायक सोमवीर सांगवान ने समर्थन लिया वापस, किसान आंदोलन के चलते उठाया कदम
सोमबीर सांगवान दादरी विधानसभा क्षेत्र से विधायक हैं। दादरी में मंगलवार को सांगवान खाप की हुई पंचायत हुई में फैसला किया गया कि खाप के लोग एक दिसंबर से किसानों के समर्थन में दिल्ली के लिए कूच करेंगे और उनका नेतृत्व खाप के प्रधान सोमवीर सांगवान करेंगे
चंडीगढ़। किसान आंदोलन के कारण निर्दलीय विधायक सोमवीर सांगवान ने हरियाणा की मनोहर लाल खट्टर सरकार से समर्थन वापस ले लिया है, मंगलवार को सांगवान ने अपना समर्थन वापस लेने की घोषणा की है। सांगवान ने सोमवार को ही हरियाणा पशुधन विकास बोर्ड के अध्यक्ष पद से इस्तीफा दे दिया था, उन्हें हाल ही में हरियाणा पशुधन विकास बोर्ड के अध्यक्ष नियुक्त किया गया था लेकिन हरियाणा की 30 से ज्यादा खाप पंचायतों के किसान आंदोलन को समर्थन के बाद सांगवान ने खट्टर सरकार से समर्थन वापस लेने का फैसला किया है, सोमवीर सांगवान खुद सांगवान खाप के प्रधान हैं और सांगवान खाप ने भी दिल्ली में चल रहे किसान आंदोलन का समर्थन करने का फैसला किया है। सोमबीर सांगवान दादरी विधानसभा क्षेत्र से विधायक हैं। दादरी में मंगलवार को सांगवान खाप की हुई पंचायत हुई में फैसला किया गया कि खाप के लोग एक दिसंबर से किसानों के समर्थन में दिल्ली के लिए कूच करेंगे और उनका नेतृत्व खाप के प्रधान सोमवीर सांगवान करेंगे। इसके बाद सोमवीर सांगवान ने हरियाणा पशुधन विकास बोर्ड के अध्यक्ष पद से इस्तीफा देने की घोषणा कर दी थी और आज सरकार से समर्थन भी वापस ले लिया। हरियाणा विधानसभा चुनाव में सोमवीर सांगवान ने भाजपा प्रत्याशी बबीता फोगाट को हराया था। सोमवीर सांगवान के त्यागपत्र से हालांकि हरियाणा की खट्टर सरकार को किसी तरह का खतरा नहीं है और फिलहाल संख्याबल उनके साथ हैं क्योंकि सरकार को भारतीय जनता पार्टी के 40 और जननायक जनता पार्टी के 10 विधायकों का समर्थन है।